**NERINGOS SAVIVALDYBĖS EISMO SAUGUMO KOMISIJOS**

**POSĖDŽIO PROTOKOLAS**

2024-05-21 Nr.V26-70

Neringa

 Posėdis įvyko : 13.00 val. - 14.00 val. Posėdis vyko mišriu būdu.

 Posėdžio pirmininkas - Sigitas Šveikauskas, Neringos savivaldybės vicemeras.

 Posėdžio sekretorė – Viktorija Radzišauskė, Dokumentų valdymo skyriaus specialistė (protokoluotoja).

 Posėdyje dalyvavo komisijos nariai: Komisijos pirmininko pavaduotoja, Neringos savivaldybės administracijos Miesto tvarkymo ir statybos skyriaus vedėja Rima Kasparavičiūtė, Klaipėdos apskrities vyriausiojo policijos komisariato Neringos policijos komisariato viršininkas Viktoras Freigofas, Neringos savivaldybės administracijos Informacinių technologijų ir civilinės saugos skyriaus vyr. specialistas Raimondas Žičkus, Neringos savivaldybės administracijos Teisės skyriaus vyr. specialistas (viešajai tvarkai) Arvydas Raupys, Neringos savivaldybės administracijos Architektūros ir teritorijų planavimo skyriaus vedėjas Laimonas Bogušas (pavaduojantis komisijos narę Ž. Stuopelytę).

 Taip pat posėdyje per ZOOM platformą dalyvavo: Klaipėdos apskrities vyriausiojo policijos komisariato Kelių policijos skyriaus viršininkas Aurelijus Jankauskas (pavaduojantis komisijos narį K. Virbauską).

 Posėdyje nedalyvavo komisijos narys BĮ „Paslaugos Neringai“ vyr. specialistas Vaidas Tunaitis (atostogauja), Neringos savivaldybės administracijos Architektūros ir teritorijų planavimo skyriaus vedėjo pavaduotoja Žydrūnė Stuopelytė, Klaipėdos apskrities vyriausiojo policijos komisariato Kelių policijos skyriaus vyriausiasis specialistas Kęstutis Virbauskas, pastaruosius atstovavo jų tiesioginiai vadovai.

**DARBOTVARKĖ:**

1. Dėl D. B.prašymo;
2. Dėl D. K. prašymo;
3. Dėl E. Z. IĮ rašto;
4. Dėl L. P. prašymo;
5. Dėl UAB „N.S“ prašymo;
6. Dėl G.S. firmos prašymo;
7. Dėl R. K. prašymo;
8. Dėl S. D. prašymo;
9. M. K. informacija;
10. Kiti aktualūs papildomi klausimai.

*Posėdžio pirmininkas Sigitas Šveikauskas informavo, kad posėdžio darbotvarkėje buvo numatyta svarstyti 9 klausimus. Taip pat komisijos narius informavo ir prašo, kad darbotvarkę būtų papildyta 5 klausimais.*

*Posėdžio darbotvarkei pritarta bendru sutarimu.*

*Visa pasitarimo medžiaga pateikta komisijos nariams elektroniniu paštu, papildomi klausimai pristatyti posėdžio metu.*

1. **SVARSTYTA. Dėl D. B. prašymo.**

Posėdžio pirmininkas Sigitas Šveikauskas informavo, kad 2024 m. gegužės 10 d. buvo gautas Žaliasis kelias 4, Neringa gyventojo prašymas Nr. V14-2835 „ Dėl skiriamojo ženklo „Neįgalusis“ įrengimo daugiabučio namo kieme.

Kadangi sklypas yra bendras visų namo gyventojų ir parkavimosi aikštelės nėra pasidalinę, siūloma kreiptis į daugiabučio namo administruojančią įmonę, sprendžiant šį klausimą.

Komisijos pirmininkas siūlo persiųsti šį asmens prašymą namą administruojančiai įmonei „Jūros būstas“, bei rašte nurodyti, kad tai ne Neringos savivaldybės eismo saugumo komisijos (toliau – ESK), kompetencijoje, tačiau ESK neprieštarauja šiam prašymui. Taip pat informuoti Neringos savivaldybės Socialinės paramos skyrių ir prašymą atsiuntusį asmenį, dėl tolimesnių veiksmų.

NUTARTA. Pritarta bendru komisijos sutarimu.

1. **SVARSTYTA. Dėl D. K. prašymo.**

Posėdžio pirmininkas Sigitas Šveikauskas informavo, kad 2024 m. gegužės 2 d. buvo gautas Preilos g. 73 C, Neringa gyventojo prašymas Nr. V14-2612 „ Dėl kelio ženklinimo Preiloje“.

Prašyme nurodoma, kad susiduriama su besikartojančia automobilių parkavimo problema prie Preilos parduotuvės, adresu Preilos g. 69, Neringa.

Šiuo adresu parduotuvės klientai užstato įvažiavimą į šalia esantį kiemą adresu Preilos g. 73C, Neringa. Tokiu būdu kiemo gyventojai turi važiuoti nuo gana aukšto borto ir gadina automobilio kėbulą bei patį bortą.

Atsižvelgiant į minėta problemą, asmuo prašo ESK užtikrinti tvarką ir saugaus eismo judėjimą esamoje atkarpoje, bei nubrėžti geltonos spalvos zigzagą, žymintį kelio vietą (pusę), kur per visą zigzago ilgį bus uždraustas stovėjimas, adresu Preilos g. 69, Neringa.

NUTARTA. Pritarta bendru komisijos sutarimu. Pavesti atlikti darbus BĮ „Paslaugos Neringai“.

1. **SVARSTYTA. Dėl IĮ E. Z.rašto.**

 Posėdžio pirmininkas Sigitas Šveikauskas informavo, kad 2024 m. gegužės 2 d. buvo gautas E. Z. individualios įmonės prašymas Nr. V14-2624 „Dėl saugaus eismo kelyje Nida – Smiltynė“.

E. Z. individuali įmonė prašo pašalinti kliūtis pakelėse, kurios trukdo saugiam eismui ir gadina įmonės turtą. Kadangi užaugusios medžių šakos ir per arti kelio sustatyti kelio ženklai neleidžia autobusams saugiai prasilenkti su priešpriešiniu transportu.

Prašoma apgenėti šakas atkarpoje nuo Thomo Manno muziejaus iki sankryžos į Purvynės gatvę ir iki šiaurinio išvažiavimo. Taip pat Juodkrantėje nuo Gintaro įlankos link gyvenvietės centro reikia apgenėti medžių šakas.

Taip pat buvo paminėta, kad Taikos g. Neringa, kelio ženklai sustatyti per arti važiuojamosios dalies tiesiojoje nuo degalinės iki komunalinio ir nuo komunalinio važiuojant į miestelį ant kalno stovėjimo aikštelėje kelio ženklai labai trukdo parkuotis autobusams.

Taip pat šios įmonės direktorė informavo, kad šiuo metu remontuojamo kelio atkarpoje Smiltynė-Juodkrantė, viena važiuojamoji dalis asfaltuojama, kelio danga yra pakelta ir važiuojant autobusams akacijų šakos gadina įmonės turtą.

Aurelijus Jankauskas akcentavo, kad turi būti išlaikytas atitinkamas aukštis ir dydis kelio ženklų.

Posėdžio pirmininkas Sigitas Šveikauskas pasiūlė pavesti BĮ „Paslaugos Neringai“ sužiūrėti kelio ženklus bei apgenėti medžius, kurie trukto autobuso transportui saugiai vykdyti maršrutus.

NUTARTA. Pavesti BĮ „Paslaugos Neringai“ apgenėti medžius bei įvertinti kelio ženklų išdėstymą (pridėjus protokolą, gautą raštą bei įsakymą). Informuoti AB „Via Lietuva“ apie esamas problemas kelio atkarpoje Alksnynė-Juodkrantė.

1. **SVARSTYTA. Dėl L. P. prašymo.**

 Posėdžio pirmininkas Sigitas Šveikauskas informavo, kad 2024 m. balandžio 29 d. buvo gautas L.P. prašymas Nr. V14-2569 „Dėl automobilių aikštelės ties prekybos vieta 9.4 ženklinimo“.

 Asmuo prašo užbrėžti geltoną liniją automobilių stovėjimo aikštelėje ties Viešąja vietą Nr. 9.4 „Ties adresu L. Rėzos g. 46 B, Juodkrantėje, Neringoje, aikštelėje prie Raganų kalno“, nes prekybos vietą visiškai užstoja automobiliai ir ši vieta būna nepastebima atvykusiu turistų.

 Prašyme buvo prašyta skirti bent dvi automobilių stovėjimo vietas.

 Vasaros sezono metu parkavimosi vietų ir taip labai trūksta, bet atsižvelgiant į tai, kad asmuo vykdys prekyba viešoje vietoje ir ši vieta turi būti matoma bei prieinama lankytojams, komisijos nariai nusprendė pažymėti geltona zigzago linija vieną automobilių stovėjimo vietą.

NUTARTA. Pavesti BĮ „Paslaugos Neringai“ Juodkrantė Raganų kalno automobilių parkavimosi aikštelėje ties 9.4 prekybos vieta pažymėti geltona zigzago linija vieną automobilių stovėjimo vietą.

1. **SVARSTYTA. Dėl UAB „N.S.“ prašymo.**

 Posėdžio pirmininkas Sigitas Šveikauskas informavo, kad 2024 m. kovo 29 d. buvo gautas UAB „N.S.“ prašymas Nr. V14-1933 „Dėl kelio ženklo pastatymo“.

 Prašyme nurodoma, kad UAB „N.S.“ yra žemės sklypo Purvynės g. 19 , Neringa valdytoja, bet šiame sklype yra numatytas servitutas – kelias patekimui į socialinių būstų Purvynės g. 21,23,25,27 kiemus. Šiuo keliu neteisėtai naudojasi kiti Neringos gyventojai ir atvykę svečiai, todėl prašoma įrengti kelio ženklą, kuris leistų šia teritorija naudotis tik Purvynės g. 19, 21,23,25,27 namų gyventojams ir viešbučio „N.S.“ svečiams.

 Komisijos nariai išnagrinėję prašymą, nusprendė pastatyti kelio ženklą Nr. 303 „ Motorinių transporto priemonių eismas draudžiamas“, abiejuose įvažiavimuose į teritoriją.

 NUTARTA. Pavesti BĮ „Paslaugos Neringai“ ties Purvynės g. 19, Neringa kelyje į socialinių būstų Nr. 21,23,25,27 namus, abiejose įvažiavimuose, įrengti kelio ženklą Nr. 303 „Motorinių transporto priemonių eismas draudžiamas“.

1. **SVARSTYTA. Dėl G.S. firmos prašymo.**

 Posėdžio pirmininkas Sigitas Šveikauskas informavo, kad 2024 m. gegužės 14 d. buvo gautas G.S. firmos prašymas Nr. V14-2926 „Dėl leidimo nubraižyti sklypo ir servituto ribas“.

 Prašyme prašoma duoti sutikimą nuomojamame sklype, servituto teritorijoje ant esamos dangos žemės sklypo adresu Naglių g. 29C, Neringa, paženklinti geltona zigzago linija transporto koridorių aptarnaujančiam transportui, kuris veža prekes į kavinę, kad miesto svečiai neužstatytų įvažiavimo ir suženklinti stovėjimo vietas tvarkingam automobilių pastatymui teritorijoje, kad užtikrinti servituto reikalavimu praeiti pravažiuoti.

 Aurelijus Jankauskas informavo, kad įmonė savo nuomojamo sklypo ribose turi ir gali pati spręsti eismo organizavimo tvarką, bet kadangi tai yra servituto teritorija, įvertinus situaciją, reiktų ESK pritarimo.

 Komisijos nariai išnagrinėję prašymą, nusprendė neprieštarauti, kad G.S. firma savo nuomojamame sklype adresu Naglių g. 29C, Neringa savo lėšomis atliktų stovėjimo vietų ir stovėjimą draudžiančios geltonos zigzago liniją skirtą kavinės aptarnavimui.

 NUTARTA. Pritarti sklype Naglių g. 29C, Neringa paženklinti automobilių stovėjimo vietas ir stovėjimą draudžiančios geltonos zigzago liniją skirtą kavinės aptarnavimui, įmonės lėšomis.

1. **SVARSTYTA.** **Dėl R. Kuiteklio prašymo.**

 Posėdžio pirmininkas Sigitas Šveikauskas informavo, kad 2024 m. gegužės 6 d. buvo gautas R.K. skundas Nr. V14-2687 „Dėl KET nusižengimų“.

 Prašyme asmuo nurodo, kad yra sudėtinga situacija automobilių stovėjimo aikštelėje, kelyje Smiltynė-Nida, lankytinoje vietoje, ties mirusiomis kopomis kur įsukimas į parkavimosi aikštelę su turistiniu autobusu yra praktiškai neįmanomas iš pirmo karto. Autobusas turi važiuoti atbulas iškišdamas visą galinę dalį į judrų plentą. Šioje vietoje taip pat trukdo ir kavą pardavinėjantis SMART‘as. Išvažiuojant iš aikštelės taip pat su galiniu ratu tenka užvažiuoti ant žalios vejos, nes kitu atveju trukdo kelio ženklas išsisukimui.

 Taip pat paminėjo ir lankymąsi kitoje lankytinoje vietoje, ant Parnidžio kopos, Nidoje sustatyti stovėjimą draudžiantys kelio ženklai, bet jų niekas nesilaiko, šalikelės pilnos automobilių. Taip pat Nepatogumą sukelia vykdoma prekyba suvenyrais „Turgus“. Problema ir su parkavimusi atvežus turistus prie jūros. Visos vietos būna užimtos lengvųjų automobilių.

 Komisija atsižvelgė į gautus pastebėjimus ir pagal kompetenciją bandys spręsti išvardintas problemas, kreipsis į AB „VIA Lietuva“, dėl kelyje Smiltynė-Nida kylančių problemų, kreipsimės į policiją, dėl aktyvesnės kontrolės lankytinose vietose. Nidos pajūryje numatys papildomas laikinas stovėjimo vietas kelyje Smiltynė – Nida, nuo „Baltic petroleum“ degalinės, link sienos su Kaliningrado sritimi, kur nevyksta automobilių eismas dėl uždaryto pasienio posto. Parengs informaciją į Neringos savivaldybės tinklapį, Facebook paskyrą.

 NUTARTA. Informuoti AB „Via Lietuva“ persiunčiant skundą apie iškilusias problemas dėl parkavimosi kelyje Smiltynė-Nida, lankytinoje vietoje Naglių rezervato automobilių stovėjimo aikštelėje. Pavesti BĮ „Paslaugos Neringai“ fizinėmis priemonėmis, prie pravažiavimo kelio link Parnidžio kopos, įrengti laikinus kelio ženklus „Stovėjimo vieta, dešinėje kelio Smiltynė-Nida“ pusėje, nuo kuro kolonėlės „Baltic petroleum“, Nidos Smiltynės plentas 6, link pasienio ruožo. Kreiptis į Klaipėdos AVPK Neringos policijos komisariatą, dėl aktyvesnės lankytinų vietų kontrolės. Nuolat teikti apibendrintą informaciją apie Eismo saugumo komisijos priimtus sprendimus tinklapyje [www.neringa.lt](http://www.neringa.lt) ir Facebook.

1. **SVARSTYTA. Dėl S. D. prašymo.**

 Posėdžio pirmininkas Sigitas Šveikauskas informavo, kad 2024 m. balandžio 10 d. buvo gautas S.D. prašymas Nr. V14-2121 „Dėl automobilių stovėjimo neįgaliesiems kelio ženklų įrengimo“.

Prašyme asmuo prašo įrengti automobilio stovėjimo neįgaliesiems vietą ir kelio ženklą, adresu Ievos kalno g. 16, prie įėjimo į namą. Kelio ženklas reikalingas nes šiame name gyvena neįgalus žmogus ir prasidėjus vasaros sezono laikotarpiui namo kieme nebūna vietos parkuoti automobilio.

 NSEK išvažiuojamojo posėdžio metu, kuris vyko 2024 m. balandžio 3 d. komisija buvo Juodkrantėje ir lankėsi Ievos kalno gatvėje dėl kelio ženklų apžiūros. Šioje daugiabučių namų teritorijoje judėjimas vasaros sezono laikotarpiu yra didelis ir yra problemų su automobilių statymu. Tačiau komisijos pirmininkas akcentavo, kad tai nebus įrengta personalinė stovėjimo vieta tik tame name gyvenančiam neįgaliam asmeniui.

 Komisija apsvarsčius prašymą bendru sutarimu pritarė skirti ir įrengti stovėjimo vietą neįgaliesiems prašyme nurodytoje vietoje.

 NUTARTA. Bendru komisijos sutarimu Ievos kalno g. 16, Juodkrantėje įrengti vieną automobilių stovėjimo vietą skirtą neįgaliesiems. Pavesti BĮ „Paslaugos Neringai“ įrengti kelio ženklą Nr. 846 „Neįgalieji“ bei paženklinti horizontaliu ženklinimu.

1. **SVARSTYTA. M. K. informacija.**

 Posėdžio pirmininkas Sigitas Šveikauskas informavo, kad 2024 m. gegužės 14 d. buvo gautas M.K. raštas Nr. V14-2910 „Dėl savivaldybių 2024-05-08 mokymų – urbanistinės diskusijos „iššūkiai ir galimybės pritaikant miestus dviratininkų poreikiams“ įrašo peržiūrėjimo“.

 Tai informacinio pobūdžio laiškas, kuriuo prašoma pasidalinti su visais NSEK nariais apie aptartus klausimus ir galimybes dėl infrastruktūros plėtros dviratininkams.

 Posėdžio pirmininkas supažindino komisijos narius su pateikta informacija.

 NUTARTA. Informacija išklausyta.

1. **Kiti klausimai.**

**10.1.** Posėdžio pirmininkas Sigitas Šveikauskas informavo, kad 2024 m. gegužės 21 d. buvo gautas UAB „M.N.“ prašymas Nr. V14-3105 „Dėl prašymo pritarti kelio ženklų įrengimui ties įvažiavimais į sklypą, esantį Naglių g. 18, Nidoje“.

 UAB „M.N.“ ir UAB „KNV10“ kreipiasi su prašymu pritarti kelio ženklų Nr. 303 „Motorinių transporto priemonių eismas draudžiamas“ įrengimui ties pietiniu ir šiauriniu įvažiavimu į sklypą. Transporto priemonių srautas šioje vietoje trukdo vykdyti komercinę veiklą, bei trukdo dviratininkams ir pėstiesiems.

 Komisijos nariai atsižvelgė į gautą prašymą ir pritarė kelio ženklo Nr. 303 „Motorinių transporto priemonių eismas draudžiamas“ įrengimui, su sąlyga, kad bus užtikrintas pėsčiųjų ir dviračių tako judėjimas, papildomai prašoma Naglių g. 18 C, Neringa pastatą ir teritoriją nuomojančius verslininkus neužstatyti komercinės veiklos inventoriumi praėjimo ir pravažiavimo.

 NUTARTA. Pavesti BĮ „Paslaugos Neringai“ įrengti kelio ženklą Nr. 303 „Motorinių transporto priemonių eismas draudžiamas“.

**10.2.** Neringos savivaldybės administracijos Teisės skyriaus vyr. specialistas (viešajai tvarkai) Arvydas Raupys pateikė kelis pasiūlymus ESK:

 Kadangi labai trūksta automobilių stovėjimo vietų, Vėtrungių g. 364 yra 20 m. ilgio asfalto dangos praplatėjimas tarp įvažiavimo vartų į objektą, kuriame galima įrengti 4 stovėjimo vietas pastatant kelio ženklą 528 „Stovėjimo vieta“ su papildoma lentele 806 „Galiojimo zona į priekį“, 20 m.

 NUTARTA. Pritarti kelio ženklo 528 „Stovėjimo vieta“ “ su papildoma lentele 806 „Galiojimo zona į priekį“, 20 m. įrengimui. Dėl eismo saugumo tikslinga perkelti stovėjimą draudžiantį ženklą nuo Vėtrungių g. 11 namo, prie Vėtrungių g. 13, Neringa namo kampo.

 Taip pat posėdžio pirmininkas atkreipė dėmesį, kad būtina įrengti apsauginę tvorelę prie vaikų žaidimo aikštelės Vėtrungių gatvėje, kur renkasi daug vaikų ir kyla pavojus eismo saugumui.

Pavesti BĮ „Paslaugos Neringai“ įrengti nurodytus kelio ženklus ir tvorelę prie vaikų žaidimo aikštelėje.

 Papildomai informavo, kad sankryžoje, posūkyje ties Pamario g. 19, Neringa yra įrengtas kelio ženklas Nr. 540 „Zona, kurioje draudžiama stovėti“, kurį užstoja alyvų krūmas ir sukant iš šiaurinės pusės šis ženklas nematomas.

 Komisijos nariai pritarė, kad būtina apgenėti alyvas tam, kad kelio ženklas būtų matomas. Perduoti šią informacija Želdynų ir želdinių komisijai.

 Pasiūlyta prie teniso kortų Pamario g. 13A, Neringa, kur stovi komunalinių atliekų konteineriai pažymėti geltona zigzago linija konteinerių prieigas.

 Sigitas Šveikauskas informavo, kad išvažiuojamojo posėdžio metu ši vieta buvo apžiūrėta ir parkavimosi vietos paženklintos. Komisija pritarė paženklinti geltona zigzago linija vietą prie komunalinių atliekų konteinerių.

 Papildomai už teniso kortų Pamario g. 13A, Neringa

 Taip pat ties adresu G. D. Kuverto g. 9T, yra priklausančios dvi parkavimosi vietos, siūlymas šioje vietoje pastatyti „P“ ženklą su rodyklėmis į šonus po 2 metrus. Pritarta „P“ ženklo pastatymui.

**10.3.** Posėdžio pirmininkas informavo, kad 2024 m. gegužės 20 d. buvo gautas BĮ „Paslaugos Neringai“ prašymas Nr. V14-3089, dėl kelio ženklų pastatymų. Prašyme nurodoma, kad norint pagerinti įstaigos teikiamų viešų tualetų paslaugų informavimą, reikia pastatyti keliose vietose kelio ženklus Nr. 715 „Tualetas“, 0 klasės (sumažintas).

 Komisijos nariai pritarė bendru sutarimu įrengti paslaugų ženklus Nr. 715 „Tualetas“ pateiktoje schemoje nurodytose vietose.

**10.4.** Posėdžio pirmininkas informavo, kad 2024 m. gegužės 6 d. buvo gautas UAB „Gilesta“ prašymas dėl įmonės ir subrangovų automobilių parkavimosi šalia Taikos g. 4, Neringa prie rekonstruojamo objekto, KTIC „Agila“. Šiai dienai automobiliai statomi šalia esančioje mokamoje automobilių aikštelėje, užima didelę dalį aikštelės, ypač įvairios krovininės transporto priemonės. Atsižvelgiant į tai, kad pravažiavimo kelias Taikos g. link Taikos g. 29 A, Neringa yra pakankamai platus, siūloma suteikti galimybę statyti UAB „Gilesta“ galimybę statyti įmonės ir subrangovų transporto priemones šioje vietoje, automobilius paženklinus UAB „Gilesta“ skiriamaisiais ženklais.

 Komisijos pritarė, kad būtų įrengti laikini kelio ženklai 531 „Rezervuota stovėjimo vieta“ su lentele papildoma lentele rezervuoti UAB „Gilesta“, kol bus statomas objektas. Automobiliai bus su įmonės logotipu. Pritarta laikinam automobilių statymui prie objekto. Pavesti BĮ „Paslaugos Neringai“ įrengti laikinus kelio ženklus 531 „Rezervuota“ stovėjimo vieta iš abiejų Taikos g. Neringa pravažiavimo kelio pusių.

**10.5.** Posėdžio pirmininkas informavo, kad gautas žodinis Purvynės g. 2, Neringa (raštu pateiks prašymą papildomai) gyventojos prašymas, šalia esančioje viešo naudojimo automobilių stovėjimo aikštelėje paženklinti draudžiamu ženklinimu (geltona linija) vieną stovėjimo vietą, kur pastatyti automobiliai trukdo patekti į sklypą per vartelius, nes šaligatvis labai siauras ir skirti vieną vietą jos automobiliui. Įvertinus situaciją vietoje, komisijos pirmininkas siūlo nenaikinti stovėjimo vietos, nes jų ir taip trūksta, ypač vasaros sezono metu, bet ties varteliais esančioje automobilio stovėjimo vietoje įrengti ratų atmušėją, kuris ribotų automobilių privažiavimą iki vartelių. Skirti personalinės vietos viešo naudojimo stovėjimo aikštelėje neturime galimybės.

NUTARTA: pritarti siūlymui adresu Purvynės g. 2, Neringa, viešoje automobilių stovėjimo aikštelės vietoje, prie sklypo įėjimo vartelių įrengti ratų atmušėją, kuris ribotų transporto priemonių užvažiavimą ant šaligatvio. Pavesti BĮ „Paslaugos Neringai“ pastatyti įrenginį, ratų atmušėją, nurodytoje vietoje.

Posėdžio pirmininkas Sigitas Šveikauskas

Posėdžio sekretorė Viktorija Radzišauskė